b'\n_START_ARTICLE_\nDelta (album)\n_START_SECTION_\nOzadje\n_START_PARAGRAPH_\nV \xc4\x8dasu, ko je umrl kantavtor Toma\xc5\xbe Pengov, je Gu\xc4\x8dek preposlu\xc5\xa1al njegovih pet albumov:\xc2\xa0\xc2\xbbkot bi se njegov duh naselil vame, v tistem obdobju so se, v kratkem tritedenskem obdobju, potem enostavno te pesmi za plo\xc5\xa1\xc4\x8do Delta izlile na papir, potem pa je bilo potrebno samo \xc5\xa1e nekaj obrtni\xc5\xa1ke spretnosti, da sem kak\xc5\xa1no besedo obrnil druga\xc4\x8de oz. kak\xc5\xa1no sintagmo obrnil druga\xc4\x8de in mogo\xc4\x8de kak\xc5\xa1no harmonsko podlago priredil in \'plata\' je bila pravzaprav narejena\xc2\xab, je o nastajanju albuma dejal Gu\xc4\x8dek. Gu\xc4\x8dek je o konceptu albuma dejal, da je osnovna smernica albuma, asociacija, ki jo spro\xc5\xbei beseda "delta". To pa je lahko asociacija na re\xc4\x8dno delto, na neko delitev, na neko temeljno razliko, ki jo ljudje v dana\xc5\xa1njem \xc4\x8dasu s te\xc5\xbeavo predelujemo.\n_START_SECTION_\nSprejem\n_START_PARAGRAPH_\nNovinar \xc4\x8dasopisa Delo, Zdenko Matoz, je o albumu dejal:\xc2\xa0\xc2\xbbNa albumu je deset novih avtorskih skladb, ki izhajajo iz njegovega industrijskega delavskega rudarskega okolja, ki pa je vendarle obdano z naravo in upanjem. In ravno v tej dvojnosti med sivino industrializacije in zelenostjo narave \xc5\xbeivi poet, ki i\xc5\xa1\xc4\x8de svoj smisel obstoja. Zanimiv izbor glasbenih sodelavcev je tudi ne\xc5\xbeno obarval njegov osnovi zvok, tako je Jak\xc5\xa1a dodal jazzy urban pridih, Mazi pa pu\xc5\xa1\xc4\x8davsko countryjevsko razse\xc5\xbenost. Gu\xc4\x8dek presega stopnjo obi\xc4\x8dajnega kantavtorja oziroma singer-songwriterja, kot se temu re\xc4\x8de na Zahodu, kajti ponudil nam je zelo poeti\xc4\x8den album, ki mogo\xc4\x8de sploh ni primeren za ta \xc4\x8das in kraj, vsekakor pa je zelo nujen.\xc2\xab'